text: Den psykiatriske akutmodtagelse er åben for alle
  15 juni 2017 kl. 14.28
  Esbjerg fik som de første i Region Syddanmark psykiatrisk akutmodtagelse til byen i 2013. Sidste år gik knap 4000 patienter igennem glasdøren.
  I Syd- og Sønderjylland findes der tilbud om psykiatrisk akutmodtagelse i Vejle, Aabenraa og Esbjerg. Esbjerg fik som de første i Region Syddanmark psykiatrisk skadestue til byen i 2013.
  Katarzyna Schulz, overlæge, Psykiatrisk Akutmodtagelse, Esbjerg: "Det er meget forskellige personer, der kommer til os, og med meget forskellige problemstillinger."
  Sidste år var knapt 4000 patienter forbi afdelingen. Her er skaderne for det meste helt usynlige. 
  På den psykiatriske akutmodtagelse i Esbjerg kan alle døgnet rundt - med eller uden diagnose - komme ind fra gaden og få hjælp. 
  - Det er meget forskellige personer, der kommer til os, og med meget forskellige problemstillinger, fortæller Katarzyna Schulz, overlæge på Psykiatrisk Akutmodtagelse i Esbjerg, og fortsætter:
  - Der er også dem, der ikke har en psykiatrisk diagnose, men som har oplevet et eller andet, der påvirker dem psykisk.
  Når man ankommer til den Psykiatriske Akutmodtagelse, bliver man først tilset af en sygeplejerske.
  - Det er sådan et spottjek, hvor sygeplejersken undersøger og spørger patienten om de vigtigste symptomer; som selvmordsrisiko, psykotiske symptomer, og her bliver patienten også undersøgt for fysiske sygdomme.
  Personalet bruger en farveskala, når de skal beskrive patienternes psykiske tilstand.
  - De mest dårlige patienter, - dem der har behov for at få lægesamtale lige med det samme, det er dem, hvor vi sætter fast vagt på. De får ikke lov til at være alene. De får en rød farve. Typisk er det dem, der har akut selvmordsrisiko. Eller dem der er meget meget psykotiske, fortæller Katarzyna Schulz.
  Man kan som udgangspunkt være på afdelingen i op til to døgn, og i følge Katarzyna Schulz er det i nogle tilfælde nok til at få det væsentligt bedre.
   Katarzyna Schulz, overlæge, Psykiatrisk Akutmodtagelse, Esbjerg: "Der er også dem, der ikke har en psykiatrisk diagnose, men som har oplevet et eller andet, der påvirker dem psykisk."
  - Det er overraskende, hvor meget en eller to dage hos os kan gøre for patienten. En eller to dage med god nattesøvn, nogen at snakke med og måske lidt ekstra medicin, men ikke nødvendigvis. De små ting kan gøre rigtig stor forskel, fortæller overlægen.
  
  
  